หุ้นสหรัฐ,ทองคำปิดลบ/น้ำมันบวก
หุ้นดาวโจนส์ปิดลบ 124.32 จุด นักลงทุนขายทำกำไร รอมาตรการกระตุ้นเศรษฐกิจ ด้านราคาน้ำมันเพิ่มขึ้น 74 เซนต์ ขณะที่ทองคำลดลง 1.5 ดอลลาร์
19 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,179.05 จุด ลดลง 124.32 จุดหรือ -0.41%, ดัชนี เอสแอนด์พี 500 ปิดที่ 3,709.41 จุด ลดลง 13.07 จุด หรือ -0.35% และดัชนีแนสแดค ปิดที่ 12,755.64 จุด ลดลง 9.11 จุด หรือ -0.07%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 18 ธ.ค. นักลงทุนขายหุ้นออกมาเพื่อทำกำไร ขณะที่ยังจับตารอสภาคองเกรสอนุมัติมาตรการกระตุ้นเศรษฐกิจรอบใหม่
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนม.ค. เพิ่มขึ้น 74 เซนต์ หรือ 1.5% ปิดที่ 49.10 ดอลลาร์/บาร์เรล สัญญาน้ำมันดิบเบรนท์ ส่งมอบเดือนก.พ. เพิ่มขึ้น 76 เซนต์ หรือ 1.5% ปิดที่ 52.26 ดอลลาร์/บาร์เรล
ราคาทองคำโคเม็กซ์ ส่งมอบเดือนก.พ. ลดลง 1.5 ดอลลาร์ หรือ 0.08% ปิดที่ 1,888.9 ดอลลาร์/ออนซ์